NARIADENIE RADY (ES, EURATOM) č. 1873/2006
z 11. decembra 2006,
ktorým sa mení a dopĺňa nariadenie Rady (ESUO, EHS, Euratom) č. 300/76, ktorým sa stanovujú kategórie úradníkov, ktorí majú nárok na príspevky za prácu na zmeny, podmienky poskytovania príspevkov a ich sadzby
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na článok 56a Služobného poriadku úradníkov Európskych spoločenstiev a podmienok zamestnávania ostatných zamestnancov Spoločenstiev stanovených v nariadení (EHS, Euratom, ESUO) č. 259/68 (1), a najmä na druhý pododsek článku 56a služobného poriadku,
so zreteľom na návrh Komisie predložený po porade s výborom pre služobný poriadok,
keďže nariadenie (ESUO, EHS, Euratom) č. 300/76 (2) by sa malo zmeniť a doplniť s cieľom prispôsobiť ho meniacim sa potrebám práce na zmeny v rámci európskych inštitúcií,
PRIJALA TOTO NARIADENIE:
Článok 1
Nariadenie (ESUO, EHS, Euratom) č. 300/76 sa týmto mení a dopĺňa takto:
1.
Úvodná veta prvého pododseku článku 1 ods. 1 sa nahrádza takto:
„Úradník
-
platený z rozpočtových prostriedkov na výskum a investície a zamestnaný v zariadení Spoločného výskumného strediska alebo v rámci nepriamej akcie alebo
-
platený z prevádzkových rozpočtových prostriedkov a zamestnaný na oddelení informačno-komunikačných služieb (ICT), bezpečnostnom oddelení, telefonickej ústredni/informačnom útvare, na recepcii, v oddelení poskytujúcom podporu operáciám v oblasti spoločnej zahraničnej a bezpečnostnej politiky (SZBP)/európskej bezpečnostnej a obrannej politiky (EBOP) alebo pre koordinačné opatrenia v prípadoch núdzového stavu a krízy alebo zamestnaný prevádzkovať alebo riadiť technické zariadenia,
ktorý pracuje na zmeny v zmysle článku 56a služobného poriadku, má nárok na príspevok vo výške:“.
2.
Posledná veta článku 1 ods. 2 sa vypúšťa.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 11. decembra 2006